# **DECIZIA ETAPEI DE ÎNCADRARE**

## Nr. 93 din 30.08.2017

Ca urmare a solicitării de emitere a acordului de mediu adresate de **SC OMV PETROM SA**, cu sediul în Str. Coralilor, Nr. 22, Bucureşti Sectorul 1, , înregistrată la APM Salaj cu nr. 4464/06.08.2018, în baza:

1. **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
2. **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei/şedinţelor Comisiei de Analiză Tehnică din data de 22.08.2018, că proiectul ***Forajul și echiparea sondelor 4294, 4287, 4289,*** propus a fi amplasat în loc. Leșmir, intravilan, com. Marca, jud. Sălaj, nu se supune evaluării impactului asupra mediului şi nu se supune evaluării adecvate.

 Justificarea prezentei decizii:

 I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. 2, pct. 2, alin. e) – instalaţii industriale de suprafaţă pentru extracţia petrolului, gazelor naturale;

b) Caracteristiclie proiectului:

- mărimea proiectului: prin proiect se propune forajul sondelor, de exploatare ţiţei, prin pompaj de adâncime, la adâncimi cuprinse între 190-250 m; se va ocupa o suprafaţă de 2282 mp, din care careul sondei va ocupa 1920 mp și drum de acces 362 mp, pe aceasta suprafata nivelata si compactata se vor amplasa obiectivele: instalaţia de foraj tip Workover TW 40; rampă material tubular; grupuri moto-pompă; habă metalică cu V=5 mc, pentru depozitarea detritusului, bazin colectare ape pluviale şi reziduale ce cad pe suprafaţa careului, cu V=10 mc; rezervor metalic cu capacitatea de 20 mc pentru rezerva de apă PSI, baracamente; zona de protectie; după punerea în funcţiune pentru colectarea producţiei şi desfăşurarea procesului tehnologic, conductele de abur şi gaz nociv vor fi amplasate pe chituci de beton, iar cea de amestec va fi îngropată;

- cumularea cu alte proiecte: în zonă se desfăşoară activităţi de foraj şi extracţie ţiţei şi sunt în derulare noi proiecte de foraj şi extracţie;

- utilizarea resurselor naturale: se propune utilizarea următoarelor resurse naturale: balast, piatră spartă, agregate naturale, ciment, aditivi, apă, energie electrică, chimicale pentru prepararea fluidului de foraj, terenurile prin schimbarea categoriei de folosinţă, etc.; alimentarea cu apă potabilă folosită pentru băut şi spălat mâini, asigurată prin transport de la sursa de apă potabilă, apa tehnologică, necesară preparării fluidului de foraj şi pastei de ciment şi pentru întreţinere, asigurată prin transport de la parcurile de extracţie existente în zonă;

- producţia de deşeuri: deşeuri tehnologice rezultate din activitate include şi deşeuri periculoase, care vor fi gestionate corespunzător: fluidul de foraj, rezultat după executarea lucrărilor de foraj se va transporta de către executant la o staţie de fluide autorizată; detritusul colectat în habe metalice etanşe va fi predat la o societate autorizată în colectare/valorificare/eliminarea acestuia; ambalajele rezultate de la substanţele necesare preparării fluidului de foraj vor fi predate la staţia de fluide furnizoare;

- emisiile poluante inclusiv zgomotul şi alte surse de disconfort: în urma realizării proiectului propus rezultă emisii în aer: emisii de hidrocarburi din procesul de extracţie (emisii difuze şi emisii controlate), transport şi procesare ţiţei; emisii în apa de suprafaţă şi subterană, în special produse petroliere rezultate din extracţia, transportul şi procesarea ţiţeiului, alte categorii de poluanţi emisi;

- riscul de accident, ţinându-se seama în special de substanţele şi tehnologiile utilizate: - riscuri tehnologice – nerespectarea tehnologiei de exploatare, traversarea unor strate necunoscute, cu presiuni mai mari decât presiunea coloanei de fluid de foraj, traversarea unor strate de gaze ce pot conduce la gazeificarea fluidului de foraj, ceea ce poate duce la declanşarea erupţiei;

 c) Localizarea proiectului: în intravilanul localităţii Leşmir, comuna Marca, jud. Sălaj,

 - utilizarea existentă a terenului: proiectul presupune forajul şi echiparea unei sonde de exploatare ţiţei, amplasată pe un teren intravilan, conform Certificatului de Urbanism nr. 34/31.07.2018, eliberat de Primăria Comunei Marca;

 - relativa abundenţă a resurselor naturale din zonă, calitatea şi capacitatea regenerativă a acestora: nu este cazul.

d) Caracteristicile impactului potenţial: - nu este cazul.

Condiţiile de realizare a proiectului:

1. Respectarea prevederilor art. 22 alin. (1) din HG nr. 445/2009: "În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea publică pentru protecţia mediului emitentă asupra acestor modificări".
2. Respectarea prevederilor din Avizul de Gospodărire a Apelor, emis de Administrația Bazinală de Apă Crișuri;
3. Cunoaşterea şi urmărirea simptomelor unei manifestări eruptive; tubarea coloanelor la adâncimile de reper obligatoriu; cunoaşterea gradienţilor de fisurare şi de presiune a sondei; dotarea sondei cu capete de erupţie corespunzătoare solicitărilor maxime estimate datorită condiţiilor de strat din zonă; dotarea cu echipamente şi instalaţii de control ale proceselor tehnologice; respectarea regulamentelor de prevenire a erupţiilor.
4. Transportul substanţelor periculoase utilizate la diferite operaţii, de la depozitul (staţia de preparare fluid de foraj) la punctul de lucru se va face numai cu mijloace de transport autorizate şi agrementate pentru transport substanţe periculoase conform cerinţelor HG 1175/2007 pentru aprobarea Normelor de efectuare a activităţii de transport rutier de mărfuri periculoase în România, mijloacele de transport trebuie să deţină licenţă de transport substanţe periculoase şi certificat ADR;
5. Se vor respecta limitele impuse de STAS 12574/87 privind condiţiile de calitate a aerului în zonele protejate;
6. Pe perioada execuţiei lucrărilor vor fi întreprinse măsuri pentru prevenirea şi reducerea poluării atmosferei cu pulberi, praf şi noxe chimice de orice fel, prin transportul şi manipularea adecvată a materialelor de orice natură şi a substanţelor chimice periculoase;
7. Menţinerea permanentă a drumurilor de acces în stare bună, întreţinerea continuă a utilajelor şi mijloacelor de transport pentru limitarea nivelului emisiilor în atmosferă;
8. Se vor lua măsuri de evitare a poluării fonice şi de încadrare în normativele standard pentru vibraţii şi zgomote conform STAS nr. 10009/1988 şi STAS 12025/2/1981.
9. Deşeurile rezultate, indiferent de natura lor se vor gestiona în conformitate cu prevederile Legii 211 din 2011, privind regimul deşeurilor;
10. Monitorizarea gestiunii deşeurilor prin respectarea H.G. nr. 856/2002 privind evidenţa gestiunii deşeurilor şi pentru aprobarea listei cuprinzând deşeurile, inclusiv deşeurile periculoase;
11. Respectarea H.G. nr. 1403/2007 privind refacerea zonelor în care solul, subsolul, şi ecosistemele terestre au fost afectate;
12. Depozitarea şi manipularea substanţelor chimice utilizate cu respectarea prevederilor Legii nr. 360/2003, privind regimul substanţelor şi preparatelor chimice periculoase, modificată şi completată prin Legea nr.263/2005 ;
13. Ţinerea evidenţei cantităţilor de substanţe periculoase stocate (dacă este cazul) şi consumate ;
14. Respectarea Hotărârii Guvernului nr. 621 din 23.06.2005 privind gestionarea ambalajelor şi a deşeurilor din ambalaje;
15. Repararea utilajelor şi a mijloacelor de transport şi schimbul de ulei se va face numai în incinte autorizate;
16. Respectarea prevederilor OUG nr. 195/2005 privind protecţia mediului, aprobată cu modificări de Legea nr. 265/2006, modificată de OUG nr. 57/2007 , OUG nr. 114/2007 şi OUG nr. 164/2008;
17. Amplasarea organizării de şantier şi a depozitelor, precum şi alte activităţi conexe, se vor realiza cu respectarea prevederilor O.U.G. nr. 195/2005 aprobată cu modificări prin Legea nr. 265/2006 privind protecţia mediului cu completările şi modificările ulterioare;
18. Respectarea prevederilor actelor/avizelor emise de alte autorităţi pentru prezentul proiect;
19. Respectarea prevederilor STAS 10009/1988, privind nivelul de zgomot.
20. Conform prevederilor Ord. 1798/2007, titularul are obligaţia ca la finalizarea investitiei şi la punerea în funcţiune a obiectivului să solicite şi să obţină autorizaţia de mediu

Pentru obţinerea autorizaţiei de construire se vor obţine actele/avizele stabilite în certificatul de urbanism şi cele solicitate de către membrii CAT:

1. – punct de vedere DJC Sălaj;
2. - aviz OSPA - clasa de calitate;
3. – act de reglementare SGA Crișuri.

***Titularul proiectului are obligaţia de a notifica în scris autoritatea competenta pentru protecţia mediului despre orice modificare sau extindere a proiectului survenita după emiterea deciziei etapei de încadrare, APM Sălaj urmând a aplica in mod corespunzător, in aceasta situaţie prevederile art. 22 alin(3) din HG nr. 445/2009.***

Prezentul act nu exonerează de răspundere titularul, proiectantul și/sau constructorul în cazul producerii unor accidente in timpul execuţiei lucrărilor sau exploatării acestora.

 Proiectul propus nu necesită parcurgerea celorlalte etape ale procedurii de evaluare adecvată (se aplică pentru proiectele pentru care autoritatea competentă pentru protecţia mediului a decis că nu este necesară parcurgerea procedurii de evaluare adecvată).

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

**dr. ing. Aurica GREC**

 Şef Serviciu Avize, Acorduri, Autorizaţii,

 ing. Gizella Balint

 Întocmit,

 ing. Anca Horotan